ราคาทองวานนี้พุ่งกว่า 25 ดอลล์หลังสหรัฐเผยยอดค้าปลีกซบเซา
สัญญาทองคำตลาดนิวยอร์กปิดพุ่งขึ้นกว่า 25 ดอลลาร์เมื่อคืนนี้ (13 พ.ค.) เนื่องจากข้อมูลยอดค้าปลีกที่อ่อนแอเกินคาดของสหรัฐได้กระตุ้นให้นักลงทุนเข้าซื้อสัญญาทองคำซึ่งเป็นสินทรัพย์ที่ปลอดภัย
20 มี.ค. 2560

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนมิ.ย.เมื่อคืนนี้ (13 พ.ค.) พุ่งขึ้น 25.8 ดอลลาร์ หรือ 2.16% ปิดที่ระดับ 1,218.20 ดอลลาร์/ออนซ์, สัญญาโลหะเงินส่งมอบเดือนก.ค.เพิ่มขึ้น 69.5 เซนต์ ปิดที่ 17.221 ดอลลาร์/ออนซ์, สัญญาพลาตินัมส่งมอบเดือนก.ค.พุ่งขึ้น 17.8 ดอลลาร์ ปิดที่ 1,150.80 ดอลลาร์/ออนซ์ และสัญญาพัลลาเดียมส่งมอบเดือนมิ.ย.เพิ่มขึ้น 4.25 ดอลลาร์ ปิดที่ 789.40 ดอลลาร์/ออนซ์
นักลงทุนแห่เข้าซื้อสัญญาทองคำซึ่งเป็นสินทรัพย์ที่ปลอดภัย หลังจากกระทรวงพาณิชย์สหรัฐเปิดเผยว่า ยอดค้าปลีกทรงตัวในเดือนเม.ย. โดยอยู่ที่ระดับ 4.368 แสนล้านดอลลาร์ เนื่องจากผู้บริโภคระมัดระวังในการใช้จ่าย ซึ่งยอดค้าปลีกเดือนเม.ย.ออกมาตรงข้ามกับที่นักวิเคราะห์คาดว่าจะเพิ่มขึ้น 0.2%
นอกจากนี้ สัญญาทองคำยังได้รับแรงหนุนจากการที่นักวิเคราะห์คาดว่า ข้อมูลเศรษฐกิจที่อ่อนแอของสหรัฐอาจทำให้ธนาคารกลางสหรัฐ (FED) ยังไม่ปรับขึ้นอัตราดอกเบี้ยในเร็วๆนี้ ซึ่งการคาดการณ์ดังกล่าวได้ฉุดสกุลเงินดอลลาร์อ่อนค่าลงและเป็นอีกปัจจัยหนึ่งที่หนุนสัญญาทองคำทะยานขึ้นด้วย